CELEX: 32021D1287
Language: bg
Date: 2021-08-02 00:00:00
Title: Решение за изпълнение (EC) 2021/1287 на Комисията от 2 август 2021 година за отлагане на датата на изтичане на срока на одобрението на индоксакарб за употреба в биоциди от продуктов тип 18 (текст от значение за ЕИП)

3.8.2021   
               
               
                  BG
               
               
                  Официален вестник на Европейския съюз
               
               
                  L 279/41
               
            
         РЕШЕНИЕ ЗА ИЗПЪЛНЕНИЕ (EC) 2021/1287 НА КОМИСИЯТА
         от 2 август 2021 година
         за отлагане на датата на изтичане на срока на одобрението на индоксакарб за употреба в биоциди от продуктов тип 18
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 14, параграф 5 от него,
         след консултация с Постоянния комитет по биоцидите,
         като има предвид, че:
         
                     (1)
                  
                  
                     Активното вещество индоксакарб е включено в приложение I към Директива 98/8/ЕО на Европейския парламент и на Съвета (2) за употреба в биоциди от продуктов тип 18 и в съответствие с член 86 от Регламент (ЕС) № 528/2012 се счита за одобрено съгласно посочения регламент, ако са спазени спецификациите и условията, определени в приложение I към посочената директива.
                  
               
                     (2)
                  
                  
                     На 26 юни 2018 г. беше подадено заявление в съответствие с член 13, параграф 1 от Регламент (ЕС) № 528/2012 за подновяване на одобрението на индоксакарб за употреба в биоциди от продуктов тип 18.
                  
               
                     (3)
                  
                  
                     На 12 ноември 2018 г. оценяващият компетентен орган на Франция уведоми Комисията за своето решение съгласно член 14, параграф 1 от Регламент (ЕС) № 528/2012, че е необходима пълна оценка на заявлението. В съответствие с член 8, параграф 1 от същия регламент оценяващият компетентен орган извършва пълна оценка на заявлението в рамките на 365 дни след неговото валидиране.
                  
               
                     (4)
                  
                  
                     Тъй като компетентният орган извършва пълна оценка на заявлението в съответствие с член 14, параграф 3 от Регламент (ЕС) № 528/2012, Европейската агенция по химикали („Агенцията“) изготвя и представя пред Комисията становище относно подновяването на одобрението на активното вещество в срок от 270 дни от получаването на препоръката от оценяващия компетентен орган.
                  
               
                     (5)
                  
                  
                     Съгласно Решение за изпълнение (EC) 2019/1030 (3) датата на изтичане на срока на одобрението на индоксакарб за употреба в биоциди от продуктов тип 18 беше отложена за 30 юни 2022 г., за да се предостави достатъчно време за разглеждане на заявлението. Оценяващият компетентен орган обаче все още не е приключил разглеждането и не е представил на Агенцията доклада си за оценка, както и заключенията от нея.
                  
               
                     (6)
                  
                  
                     На 29 октомври 2020 г. в съответствие с член 8, параграф 2 от Регламент (ЕС) № 528/2012 оценяващият компетентен орган поиска от заявителя да предостави допълнителна информация, за да извърши оценката и определи 30 септември 2022 г. за краен срок за предаване на тази информация.
                  
               
                     (7)
                  
                  
                     От изложеното по-горе става ясно, че поради причини извън контрола на заявителя има вероятност срокът на одобрението на индоксакарб за употреба в биоциди от продуктов тип 18 да изтече, преди да бъде взето решение относно подновяването му. Поради това е целесъобразно датата на изтичане на срока на одобрението на индоксакарб за употреба в биоциди от продуктов тип 18 да бъде отложена за срок, който е достатъчен, за да може да приключи разглеждането на заявлението.
                  
               
                     (8)
                  
                  
                     Като се има предвид времето, необходимо за приключване на оценката от оценяващия компетентен орган и за изготвяне и представяне на становище от Агенцията, е целесъобразно датата на изтичане на срока на одобрението да бъде отложена за 30 юни 2024 г.
                  
               
                     (9)
                  
                  
                     Освен по отношение на датата на изтичане на срока на одобрението индоксакарб продължава да бъде одобрен за употреба в биоциди от продуктов тип 18, ако са спазени спецификациите и условията, определени в приложение I към Директива 98/8/ЕО,
                  
               ПРИЕ НАСТОЯЩОТО РЕШЕНИЕ:
         
            Член 1
            Датата на изтичане на срока на одобрението на индоксакарб за употреба в биоциди от продуктов тип 18 се отлага за 30 юни 2024 г.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
         
         
            Съставено в Брюксел на 2 август 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 167, 27.6.2012 г., стр. 1.
         
            (2)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).
         
            (3)  Решение за изпълнение (ЕС) 2019/1030 на Комисията от 21 юни 2019 г. за отлагане на датата на изтичане на срока на одобрението на индоксакарб за употреба в биоциди от продуктов тип 18 (ОВ L 167, 24.6.2019 г., стр. 32).